Kusasalethu-myn: Laaste 2 myners se liggame gevindDie Kusasalethu-myn naby Carletonville. Foto: https://www.harmony.co.za Die liggame van die laaste twee van die vyf mynwerkers wat ondergronds by Harmony Gold se Kusasalethu-myn in Carletonville vasgekeer was, is gevind. Harmony Gold het bevestig reddingswerkers het die oorblywende twee mynwerkers se liggame opgespoor en na die oppervlak gebring. Die vyf myners is Vrydag ondergronds vasgekeer toe ŉ grondstorting omstreeks 10:30 plaasgevind het. Harmony het bevestig ŉ seismiese trilling van 1.8 het 3,1 km ondergronds plaasgevind. Die eerste liggaam is Saterdag na die oppervlak gebring. Nog ŉ liggaam is Sondag gevind en die derde is Maandag opgespoor. Die oorledenes is intussen as mnre. Matuba, Mokhele, Mokemane, Moganedi en Sethafuno geïdentifiseer. Harmony se bestuur het sy innige meegevoel met die oorledenes se familie, vriende en kollegas betuig en onderneem om die nodige bystand te bied. Lees alle vorige berigte oor die Kusasalethu-myn op Maroela Media.